**ANEXĂ**

**la H.C.L. nr.104/28.11.2012**

**REGULAMENT**

***privind stabilirea normelor referitoare la deţinerea câinilor pe teritoriul municipiului Fălticeni***

**Cap.I Dispoziţii generale**

**ART.1** Prezentul regulament stabileşte cadrul juridic unitar şi condiţiile în care pot fi deţinuţi câinii în Municipiul Fălticeni, cu respectarea normelor sanitar-veterinare si a legislaţiei în vigoare.

**ART.2** Deţinătorii de câini au obligaţia de a respecta prevederile sanitare veterinare şi de zooigienă a prezentului regulament privind adăpostirea, hrănirea, îngrijirea, reproducţia, exploatarea, protecţia şi bunăstarea acestora.În sensul prezentului regulament, prin deţinător de câine se înţelege proprietarul, persoana care deţine cu orice titlu valabil, precum şi orice persoană fizică sau juridică în îngrijirea căreia se află animalul. Deţinătorii de câini au obligaţia de a asigura acestora, în funcţie de nevoile etologice, specie, rasă, sex, vârstă şi categorie de producţie, următoarele:

a) un adăpost corespunzător;

b) hrană şi apă suficiente;

c) posibilitatea de mişcare suficientă;

d) îngrijire şi atenţie;

e) asistenţă medicală*.*

**ART.3** Deţinătorii de câini au obligaţia de a avea un comportament lipsit de brutalitate faţă de acestea, de a asigura condiţiile elementare necesare scopului pentru care sunt crescute, de a nu le abandona şi/sau izgoni.Deţinătorii de câini au obligaţia de a îngriji şi trata în mod corespunzător un animal bolnav sau rănit.

Deţinătorilor de câini le este interzis să aplice rele tratamente şi cruzimi.

**ART.4** În sensul prezentului regulament, prin cruzime faţă de câini se înţelege:

a) omorârea animalelor, cu intenţie;

b) practicarea tirului pe câini

c) organizarea de lupte între câini sau cu câini

d) folosirea de animale vii pentru dresajul animalelor sau pentru a le controla agresivitatea;

e) folosirea de animale pentru expoziţii, spectacole, publicitate, realizare de filme şi în scopuri asemănătoare, dacă aceste activităţi le provoacă suferinţe fizice şi psihice, afecţiuni sau răniri;

f) abandonarea şi/sau alungarea unui animal a cărui existenţă depinde de îngrijirea omului

h) maltratarea şi schingiuirea animalelor;

i) intervenţiile chirurgicale destinate modificării aspectului unui câini sau altor scopuri necurative, cum ar fi codomia, cuparea urechilor, secţionarea corzilor vocale, ablaţia ghearelor

j) provocarea de suferinţe fizice şi psihice prin orice mijloace;

k) despărţirea puilor de mamă până la vârsta de minimum opt săptămâni de viaţă;

l) capturarea câinilor prin alte metode decât cele prevăzute de lege;

m) folosirea armelor cu tranchilizant în alte situaţii decât pentru imobilizarea acestora.

**ART.5** Este interzis abandonul câinilor. Abandonul constă în lăsarea unui animal aflat în proprietatea şi îngrijirea omului, pe domeniul public, fără hrană, adăpost şi tratament medical.

**ART.6** Este interzisă eutanasierea câinilor, cu excepţia animalelor cu boli incurabile constatate de medicul veterinar.

**ART.7** (1) Câinii găsiţi liberi, neînsoţiţi, neidentificaţi, în locuri publice, se consideră câini fără proprietar şi vor fi capturaţi de persoanele autorizate. Animalele pot fi revendicate în termenul legal, de la data capturării, după adeverirea proprietăţii şi achitarea cheltuielilor aferente capturării şi întreţinerii. După expirarea perioadei de revendicare se procedează în conformitate cu prevederile legislaţiei speciale pentru gestionarea câinilor fără stăpân. (2) Organizaţiile de protecţie a animalelor sau persoanele fizice pot adopta caini de pe domeniul public în baza formularelor de adopţie, dacă fac dovada deţinerii spaţiului necesar pentru întreţinerea animalului in condiţii de siguranţă.

**Cap.II Reglementări cu privire la deţinerea, creşterea, întreţinerea şi circulaţia câinilor pe domeniul public şi privat**

**ART.8** Pentru menţinerea salubrităţii municipiului se delimitează zonele în care este interzisă sau limitată creşterea şi întreţinerea câinilor, după cum urmează:

1. Se interzice creşterea şi întreţinerea câinilor în incinta imobilelor ocupate de instituţiile publice.
2. Este interzisă creşterea şi întraţinerea câinilor, în blocurile de locuinţă, cu scop comercial indiferent de rasă.
3. În spaţiile de folosinţă comună ale clădirilor este interzisă creşterea sau cazarea câinilor, lăsarea lor liberă. În curţile comune este permisă creşterea sau cazarea câinilor numai dacă sunt ţinuţi legaţi sau în spaţiu îngrădit.
4. Este interzis accesul cu câini în sălile de spectacole, zonele de agrement şi sport, terenuri de joacă, a unităţilor comerciale şi alte clădiri publice, internate, şcoli, cu excepţia cainilor utiIitari însoţitori ai persoanelor cu dizabilităţi şi cainii de serviciu ai MAI şi MApN.

e) Este interzisă lăsarea liberă sau fără supraveghere a câinilor în locurile publice ori în curţile aflate în folosinţa mai multor locatari, fără consinţământul locatarilor.

f) Se interzice plimbarea pe domeniul public sau privat al municipiului ( alei, asfalt, trotuare, parcuri, etc.) a câinilor de companie, fără ca proprietarul acestuia să dispună de materiale necesare pentru curăţirea locului afectat de murdărie şi evacuarea dejecţiilor fiziologice.

g) Pe terenurile publice (parcuri, străzi intens circulate, spaţiile dintre blocuri) câinii pot fi conduşi sau ţinuţi numai cu lesă scurtă. Câinii agresivi, care muşcă, trebuie să poarte şi botniţă. Câinii pot fi lăsaţi liberi în spaţiile special amenajate pentru acest scop, dacă ei nu sunt agresivi. În acest caz, ei trebuie supravegheaţi pe rază de 50 metri, în aşa fel încât să nu sperie sau să deranjeze într-un fel copiii sau alţi trecători.

**ART.9** Proprietarul sau îngrijitorul unui câine care este ţinut în casă sau apartament trebuie să se asigure că animalul, prin lătrat sau alte atitudini deranjante, nu perturbă liniştea vecinilor şi nu creează disconfort prin murdărirea cu dejecţii a suprafeţelor folosite în comun.

**Cap. III Norme sanitar veterinare**

**ART.10** Principala condiţie de deţinere a unui animal este cunoaşterea şi respectarea cerinţelor legislative prevăzute de normele sanitar veterinare, protecţia mediului, sănătate publică, siguranţa publică, protecţia şi bunăstarea animalelor.

**ART.11** Deţinătorii au obligaţia de a declara la Circumscripţia Sanitar Veterinară în care se află domiciliul proprietarului câinelui, în termen de 7 zile, toţi câinii peste vârsta de 3 luni, deţinuţi în proprietate sau în îngrijire pentru o perioadă mai mare de 3 luni, înstrăinarea, pierderea sau decesul acestora. Este obligatorie vaccinarea câinilor în condiţiile legislaţiei sanitar-veterinare.

**ART.12** Eutanasia este admisă când animalul suferă de o boală gravă, nevindecabilă, şi trebuie efectuată doar de un medic veterinar, prin metode care în mod cert nu implică suferinţe suplimentare animalului. La cererea proprietarului, medicul veterinar poate să ucidă animalul dacă dreptul de proprietate este deplin lămurit sau în cazul în care uciderea este impusă de lege.

**Cap. IV Deţinera câinilor periculoşi**

**ART.13** În sensul O.G. nr. 55/2002 prin câini periculoşi se înţelege câinii aparţinând următoarelor rase, grupate în două categorii, după cum urmează:

a) categoria I: câinii de luptă şi de atac, asimilaţi prin caracterele morfologice cu câini de tipul Pit Bull, Boerbull, Bandog şi metişii lor;

b) categoria a II-a: câinii din rasele American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso şi metişii lor.

**ART.14** Prin câini agresivi se înţelege:

a) orice câine care, fără să fie provocat, muşcă sau atacă persoane ori animale domestice în locuri publice sau private;

b) orice câine care participă la lupte între câini sau care a fost antrenat în acest scop.

**ART.15** Nu intră în categoria câinilor agresivi:

a) orice câine care atacă sau muşcă o persoană care a pătruns fără drept, în orice mod, într-o proprietate privată sau publică protejată de acel câine;

b) orice câine folosit de unităţile de poliţie, de jandarmerie, de alte unităţi militare, de unităţile vamale sau de serviciile publice de securitate, protecţie şi pază, care, aflându-se în misiune, a atacat sau a muşcat o persoană.

**Cap. V Contraventii şi sancţiuni**

**ART.16** Controlul respectării prevederilor prezentului regulament se face de către împuterniciţi ai Primarului Municipiului Fălticeni.

**ART.17** Nerespectarea prevederilor art. 8 şi art. 9 din prezentul Regulament constituie contravenţie şi se sancţionează cu amendă de la 100 lei la 300 lei.

**Art. 18**  (1).Contravenientul poate achita pe loc sau în termen de cel mult 48 de ore de la data încheierii sau comunicării procesului - verbal de contravenţie, jumătate din minimul amenzilor prevăzute, conform O.U.G. nr. 2/2001 privind regimul juridic al contravenţiilor, cu modificările si completările ulterioare.

(2) Constatarea contravenţiilor si aplicarea sancţiunilor se face de către angajaţii Poliţiei Locale Fălticeni, împuterniciţi în acest sens de către Primarul municipiului Fălticeni.

(3) Contravenţia se constată într-un proces - verbal încheiat de agentul constatator, în care acesta stabileste si sancţiunea aplicată.

(4) Amenzile aplicate prin procesul verbal de constatare si sancţionare se vor achita la Serviciul de Impozite si taxe locale – Primăria municipiului Fălticeni.